MOŽNO SPRÍSTUPNIŤ

Predkladacia správa

 
Predložený materiál popisuje princípy aktualizovaného návrhu právneho oddelenia v spoločnosti Slovenský plynárenský priemysel, a.s. Aktualizovaný návrh predstavuje modifikáciu pôvodného návrhu, ktorý bol predložený na rokovanie vlády SR v júni 2005. 
 
Materiál je predkladaný v nadväznosti na návrh predstavenstva SPP, a.s. v súvislosti s povinnosťou SPP, a.s. realizovať právne oddelenie spoločnosti - (unbundling). 
 
Povinnosť SPP, a.s. realizovať právne oddelenie vyplýva z európskej aj národnej legislatívy. Smernica č. 2003/55/EC z júna 2003 rozšírila koncepciu transparentného otvorenia trhu nariadením právneho oddelenia tranzitnej a distribučnej siete od ostatných plynárenských činností (predovšetkým od činností súvisiacich s obchodom). Smernica č. 2003/55/EC požaduje k 1. júlu 2004 právne oddelenie prevádzkovateľov prepravných sietí a k 1. júlu 2007 právne oddelenie prevádzkovateľov distribučných sietí. Ustanovenia smernice č. 2003/55/EC boli do právneho poriadku Slovenskej republiky prevzaté zákonom č. 656/2004 Z. z. o energetike a o zmene niektorých zákonov s účinnosťou od 1. januára 2005. Pokiaľ ide o oddelenie distribučnej siete od ostatných plynárenských činností, zákon o energetike v termínoch nadväzuje na európsku smernicu (1. júla 2007). Ustanovenia zákona týkajúce sa povinnosti oddeliť tranzitnú sieť boli účinné už 1. januára 2005, čo predstavuje nutnosť realizovať právne oddelenie bez zbytočného odkladu. 
 
Účelom právneho oddelenia je dosiahnutie otvorenia trhu s plynom a tým zvýšenie konkurencie. Pretrvávanie súčasného stavu by preto znamenalo obmedzovanie konkurencie. 
 
Nakoľko predkladané princípy predstavujú základný predpoklad pre realizáciu konkrétnych krokov a opatrení za účelom implementácie právneho oddelenia v spoločnosti SPP, a.s., po vykonaní ktorých dôjde k zásadnej zmene súčasného stavu, návrh princípov, z ktorých bude vyplývať ďalší postup slovenskej strany je predkladaný na schválenie vláde SR. Vzhľadom na závažnosť problematiky a skutočnosť, že jednotlivé realizačné úkony a opatrenia napĺňajúce princípy uvedené v tomto materiáli budú predmetom rokovaní zúčastnených strán, výsledok týchto procesov môže byť predmetom ďalšieho schvaľovacieho procesu zo strany vlády SR. 
 
	Materiál nadväzuje na dokument predložený na rokovanie vlády v júni 2005, pričom sa osobitne venuje vysvetleniam tých skutočností, ktoré boli členmi vlády označené ako sporné alebo nejasné.
 
Materiál je štruktúrovaný nasledovne: 
 
	V úvodnej časti je rozobratá povinnosť spoločnosti SPP, a. s. realizovať právne oddelenie (unbundling) v nadväznosti na existujúce právne predpisy. 
 
V prvej a druhej časti sú opísané základné princípy právneho oddelenia SPP, a.s. Základné princípy spočívajú jednak v návrhu jednorazového odčlenenia prevádzkovateľa prepravnej ako aj distribučnej siete a tiež spôsob usporiadania novo vzniknutých spoločností v rámci skupiny SPP do holdingovej štruktúry. 
 
V prílohe k materiálu je návrh právneho riešenia vo vzťahu k zabezpečeniu nezávislosti rozhodovania prevádzkovateľov sietí viažucich sa k majetku potrebného pre prevádzkovanie prepravnej a distribučnej siete.
 
Výsledkom realizácie oddelenia činností SPP, a. s. je: 
 
1.	vytvorenie transparentnej štruktúry oddelených spoločností v súlade s právnymi požiadavkami, ktorá spočíva vo vytvorení dvoch dcérskych spoločností SPP Preprava, a. s. a SPP Distribúcia, a. s., 
2.	zachovanie konštantnej úrovne dividend s dôrazom na rok 2007,
3.	precenenie aktív, ktoré je nezávislé od realizácie právneho oddelenia.
 
Prílohu k materiálu, obsahom ktorej je návrh právneho riešenia zabezpečenia nezávislosti rozhodovania prevádzkovateľov sietí, sa navrhuje viesť v režime „Nesprístupňovať“, nakoľko jeho predmetom je opis konkrétnych vzťahov a väzieb v spoločnosti SPP,  a. s., ktorý tvorí jej obchodné tajomstvo. 

Implementácia koncepcie právneho oddelenia nemá vplyv na životné prostredie, ani na zamestnanosť. Realizácia koncepcie pozitívne ovplyvní verejné financie tým, že zabezpečuje konštantnú úroveň výšky riadnych dividend, s poukazom najmä na rok 2007. Pokiaľ ide o dopad na obyvateľov, hospodárenie podnikateľskej sféry a iných právnických osôb, nepredpokladá sa žiadny negatívny dopad z dôvodu realizácie právneho oddelenia SPP, a .s.